**ΚΩΝΣΤΑΝΤΙΝΟΣ ΒΑΣ. ΑΠΟΣΤΟΛΟΠΟΥΛΟΣ--Η’ 1ον ΓΥΜΝΑΣΙΟ ΝΑΥΠΑΚΤΟΥ 1949-50**

**(Καθηγητής ο κ. Αθανάσιος Πλάκας)**

**ΣΥΓΚΡΙΣΗ ΚΑΙ ΣΥΜΠΕΡΑΣΜΑΤΑ ΜΕΤΑΞΥ ΤΩΝ ΓΕΓΟΝΟΤΩΝ ΤΗΣ ΕΛΛΗΝΙΚΗΣ ΕΠΑΝΑΣΤΑΣΕΩΣ**

 **ΤΟΥ 1821-1823 ΚΑΙ ΤΩΝ ΠΕΡΣΙΚΩΝ ΠΟΛΕΜΩΝ-490 π. Χ. και 480 π. Χ.**

 Είναι πολύ δύσκολο να συγκρίνουμε τις δυο αυτές περιόδους της Ελληνικής μας φυλής. Όχι μόνο, γιατί δεν έχουμε τις λεπτομέρειες των αγώνων, αλλά διότι κάθε αγώνας έχει αξιοσημείωτες εκβάσεις με πολύ βαθιά σημασία.

 Ας αρχίσουμε πρώτα από το περίφημo στενό των Θερμοπύλων, όπου δοξάστηκε η αυτοθυσία των τριακοσίων Σπαρτιατών υπό του Λεωνίδα, μπροστά στα βαρβαρικά στίφη των συρφετών του Ξέρξη το 480 π. Χ. Το ολοκαύτωμα αυτό δεν ήταν μόνο τιμή για τη Σπάρτη, αλλά για ολόκληρη την Ελλάδα και παράδειγμα αρετών για τον τότε απολίτιστο κόσμο.

 Τον ιερό αυτό τόπο που δόξασε ο Λεωνίδας τον τίμησαν και τον αγίασαν με το τίμιο αίμα τους, ο γενναίος ήρωας Διάκος (Αθανάσιος Διάκος) με τους συντρόφους του τον Απρίλιο του 1821, στο λεγόμενο *«Γεφύρι της Αλαμάνας».* Ήταν πρωτοφανής η ανδρεία και ο ηρωισμός των. Σπουδαία γεγονότα και είναι ζήτημα αν θα ξαναφανούν τέτοιοι ήρωες, όπως ο Λεωνίδας και ο Αθανάσιος Διάκος.

 Αν θελήσουμε να συγκρίνουμε τα δυο γεγονότα θα πρέπει να έχουμε υπ’ όψη μας τις περιστάσεις των δυο περιόδων, καθ’ ότι τον Λεωνίδα τον διέταζε μια αυστηρά οργανωμένη πολιτεία, η Σπάρτη να πει το *«Μολόν λαβέ»,* τον δε Αθανάσιο Διάκο τον οδηγούσε η συναίσθηση της ψυχικής του καταστάσεως για την αγάπη της πίστεως και της λευτεριάς.

 Ας πάμε τώρα στη μάχη του Μαραθώνα. Η κατακτητική επιδρομή των Περσών. Με το πρώτο πλήθος βαρβάρων υπό των στρατηγών Δάντη και Αρταφέρνη και η σύρραξή των στις ακτές και πεδιάδα του Μαραθώνα την αντιμετώπισε με πρωτοφανή ανδρεία ο επιφανέστατος στρατηγός της δημοκρατίας των Αθηνών, Μιλτιάδης το 490 π. Χ. με μόνο 10.000 άνδρες. Στα γεγονότα της Επαναστάσεως του 1821 βλέπουμε τον Γέρο του Μωριά, τον Θεόδωρο Κολοκοτρώνη που με μόνο 3.000 παλληκάρια να κατατροπώνει το συρφετό του Δράμαλη στα Δερβενάκια, και να στέλνει στον Άδη 32. 000 ψυχές και να διαλύει τα οδυνηρά σχέδιά του. Ο ίδιος επίσης στο Βαλτέτσι στις 12-13 Μαΐου 1821 που κατανίκησε τον Μουσταφά Μπέη, καθώς και στην Τριπολιτσά και σ’ όλη την Πελοπόννησο και έτσι άνοιξε το δρόμο για την ακριβοπληρωμένη και πολυπόθητη λευτεριά.

 Αν προσπαθήσουμε να συγκρίνουμε τα γεγονότα του Μιλτιάδη και του Κολοκοτρώνη, βρίσκουμε ότι ο Μιλτιάδης είχε πίσω του οργανωμένη πολιτεία και στρατό, ενώ ο Κολοκοτρώνης είχε αγύμναστους, απλούς και αγράμματους οικογενειάρχες με την βαρυγκωμιά της σκλαβιάς και τον αδίστακτο πόθο της λευτεριάς. Ακόμη και στη μάχη των Πλατειών (480-479 π. Χ.) δείχνει την ανδρεία των Σπαρτιατών υπό τον στρατηγό Παυσανία. Η νίκη αυτή κατατρόπωσε τον πολυάριθμο στρατό του Μαρδονίου, όπου από 400.000 επέζησαν μόνο 40.000, καθώς φονεύθηκε και αυτός ο Μαρδόνιος. Η μάχη αυτή ήταν η τελευταία μεταξύ Ελλήνων και Περσών. Από τότε δεν ξαναπάτησε Περσικός στρατός στην Ελληνική γη, ώστε να προσπαθήσει να υποδουλώσει τη χώρα του φωτός και να σβήσει τη λαμπάδα του πολιτισμού.

Έχουμε και άλλα παραδείγματα ομοψυχίας των πολεμιστών του 1821, όπως ο Μαυροκορδάτος στο Μεσολόγγι, όπου απάντησε στους Τούρκους: *«Αν θέλετε τον τόπο μας, ελάτε να τον πάρετε;»* Αχ,

-2-

 πόσο ταιριάζει με το *«Μωλόν λαβέ»* του Λεωνίδα! Ο Μάρκος Μπότσαρης στην Ήπειρο και στο Μεσολόγγι. Ο Οδυσσέας Ανδρούτσος στην Παρνασίδα και με τα παλληκάρια του στο Χάνι της Γραβιάς. Ο Αλέξανδρος Υψηλάντης στις Παραδουνάβιες χώρες έδωσε την υψηλή του θέση και τη ζωή του για την πατρίδα, την Ελλάδα και τη λευτεριά της. Οι Φιλέλληνες στο Πέτα και οι Ιερολοχίτες στο Δραγατσάνι, όλοι νέοι και πολλοί ξένοι έχυσαν το αίμα τους και έγιναν ολοκαύτωμα, γιατί πίστευαν στη λευτεριά της Ελλάδας. Η μάχη των Βασιλικών ματαίωσε οριστικά τα σχέδια των Τούρκων για καταπνυκτική επιχείρηση του επαναστατικού κινήματος.

 Εκτός από τα πολεμικά κατορθώματα της ξηράς σπουδαία και αξιόλογα είναι και τα της θαλάσσης. Και ας αρχίσουμε από τη Ναυμαχία της Σαλαμίνας το 480 π.Χ. Ο Θεμιστοκλής που έλεγε ότι, *«δεν τον άφηνε το τρόπαιο του Μιλτιάδη να ησυχάσει»,* αξιόλογος στρατηγός και ηγεμόνας των Αθηνών, με 70 Αθηναϊκά πλοία γέμισε τη στενή θάλασσα της Σαλαμίνας από χαλάσματα των Περσικών πλοίων. Ο Θεμιστοκλής είχε εξαίρετα πολεμικά πλοία με καλά εκπαιδευμένους χειριστές που μπόρεσαν να κερδίσουν τη νίκη. Ο Κανάρης από την άλλη πλευρά είχε μόνον λίγα παλιά εμπορικά πλοία με έλλειψη υλικών, όπλων και ναυτών. Βασίστηκε στα πυρπολικά του και με αυτά έστειλε πανικό στα Τουρκικά πλοία. Τα πυρπολικά θέλουν αυτοθυσία και ήρωες με πολλή πίστη και αυτά είχαν οι λίγοι σύντροφοι του Κανάρη.

 Τον παλιό καιρό υπήρξαν Έλληνες της αυτοθυσίας, Κυνέγυροι και Καλλίμαχοι από οργανωμένες πόλεις της Ελληνικής γης. Όμως, το 1821 απέμεινε μόνο ο πόθος της λευτεριάς και η ακράδαντη πίστη στο Χριστό. Οι προϋποθέσεις του 5ου π.Χ. (480) αιώνος δεν υπήρχαν το 1821. Το 1821 ήταν άνισος ο αγώνας, και όμως οι σκλάβοι ραγιάδες κατόρθωσαν να ελευθερωθούν και να φτιάξουν κράτος. Ναι! *«Ο καλόγηρος, ο παππάς, ο δάσκαλος κάτω απ’ το θαμπό φως του καντηλιού»,* τα κρυφά σχολιά κράτησαν τη φλόγα της λευτεριάς και της πίστης αναμμένη για τετρακόσια χρόνια. Ήταν βαρύς ο ζυγός και έγινε το θαύμα! Πόσο σκληρά αγωνίστηκαν αυτοί οι σκλάβοι και τι θυσίες έκαμαν για να βγουν νικητές; Και κάτι άλλο. Το γνωρίζετε ότι οι αυτοθυσίες των Ελλήνων έγιναν η αιτία να ανακτήσουν και άλλοι Ορθόδοξοι λαοί την ελευθερία τους και με πολύ λιγότερες θυσίες, όπως η Σερβία, η Βουλγαρία, κλπ.;

 Όλοι εμείς σήμερα, ας σκεφθούμε για ένα λεπτό, και όλοι οι πολιτισμένοι λαοί του κόσμου, και όλοι οι διανοούμενοι, πως θα ήταν ο κόσμος σήμερα αν οι Έλληνες με την αυτοθυσία τους δεν σταματούσαν τους Πέρσες την εποχή εκείνη; Αν νικούσαν οι Πέρσες, τι θα γινόταν μετά; Ασφαλώς, δεν θα υπήρχε Σωκράτης, ούτε Αριστοτέλης, ούτε Όμηρος, ούτε Περικλής και δημοκρατία, ούτε Μέγας Αλέξανδρος, ούτε Μέγας Κωνσταντίνος, ούτε, ούτε τόσοι σοφοί Έλληνες και ξένοι του κόσμου αργότερα; Αν έλειπε αυτή η εστία της μορφώσεως, το Ελληνικό Πνεύμα μάλλον θα χανόταν, ακόμη και η μορφή του σημερινού κόσμου θα ήταν καθυστερημένη και ασφαλώς διαφορετική!